EELNÕU
02.11.2026

Puuetega inimeste sotsiaaltoetuste seaduse muutmise ja sellega seonduvalt teiste seaduste muutmise seadus

§ 1. Puuetega inimeste sotsiaaltoetuste seaduse muutmine

Puuetega inimeste sotsiaaltoetuste seaduses tehakse järgmised muudatused:

1) paragrahvi 1 lõige 1 muudetakse ja sõnastatakse järgmiselt:

(1) Käesolev seadus sätestab puuetega inimeste sotsiaaltoetuste liigid, nende saamise tingimused, nende suurused ning määramise ja maksmise korra, samuti Euroopa puudega inimese kaardi saamise tingimused ja korra.“;

2) paragrahv 25 muudetakse ja sõnastatakse järgmiselt:

„§ 25. Euroopa puudega inimese kaart

(1) Euroopa puudega inimese kaart on Euroopa Liidu liikmesriigi pädeva asutuse väljastatud füüsiline või digitaalne dokument, mis tõendab kaardiomaja õigust avaliku sektori asutuse või eraettevõtja pakutavatele puudest tulenevatele eritingimustele või eeliskohtlemisele.

(2) Euroopa puudega inimese kaardi füüsilise ja digitaalse vormi, tehnilise kirjelduse, kaardile kantavate andmete loetelu ning kaardi väljastamise ja kehtetuks tunnistamise korra kehtestab valdkonna eest vastutav minister määrusega.

(3) Euroopa puudega inimese kaardile kantakse A-täht, kui inimesel on Sotsiaalkindlustusameti poolt tuvastatud sügav puue või raskele puude raskusastmele vastav nägemisfunktsiooni kõrvalekalle.“ 

3) seadust täiendatakse 21. peatükiga järgmises sõnastuses:

„21. peatükk
EUROOPA PUUDEGA INIMESE KAART

§ 141. Euroopa puudega inimese kaardi kohaldamisala

(1) Teise Euroopa Liidu liikmesriigi pädeva asutuse väljastatud Euroopa puudega inimese kaart kehtib Eestis lühiajaliselt viibivale Euroopa Liidu kodanikule või kolmanda riigi kodanikule, kes ei ole liidu kodanik Euroopa Liidu toimimise lepingu artikli 20 lõike 1 tähenduses. Liidu liikuvusprogrammis osaleva inimese puhul kehtib nimetatud kaart kogu programmis osalemise aja jooksul, sealhulgas juhul, kui programmi kestus ületab lühiajalise viibimise aja.

(2) Euroopa puudega inimese kaardi kohaldamisalasse kuuluvad avaliku sektori asutuse ja eraettevõtja poolt puudega inimesele ning tema saatjale või abistajale või abiloomale pakutavad eritingimused või eeliskohtlemine seoses järgmiste teenuste, tegevuste ja rajatiste kasutamisega:
1) teenused Euroopa Liidu toimimise lepingu artikli 57 tähenduses;
2) reisijateveoteenused;
3) muudes avalikkusele suunatud tegevustes osalemine või rajatiste kasutamine, sealhulgas juhul, kui tegevuses osalemist või rajatise kasutamist võimaldatakse tasuta.

(3) Teise Euroopa Liidu liikmesriigi pädeva asutuse väljastatud Euroopa puudega inimese kaardiomajale võimaldatakse käesoleva paragrahvi lõikes 2 nimetatud eritingimusi ja eeliskohtlemist samadel tingimustel, nagu võimaldatakse Eestis puudega inimesele, kellel on õigus asjakohasele eritingimusele või eeliskohtlemisele.

(4) Kui eritingimus või eeliskohtlemine laieneb puudega inimese saatjale või abistajale või abiloomale, kohaldatakse seda samadel tingimustel ka teise Euroopa Liidu liikmesriigi pädeva asutuse väljastatud Euroopa puudega inimese kaardiomaja saatjale või abistajale või abiloomale.

(5) Euroopa puudega inimese kaardiga seotud õigused ei laiene:
1) Euroopa Liidu õigusaktide kohaldamisalasse kuuluvatele sotsiaalkindlustushüvitistele;
2) rahalistele ja mitterahalistele hüvitistele sotsiaalkindlustuse, sotsiaalkaitse ja tööhõive valdkonnas;
3) sotsiaalabile;
4) puudega inimese pikaajaliseks kaasamiseks, habilitatsiooniks või rehabilitatsiooniks osutatavatele teenustele;
5) teenustele ja soodustustele, mille saamise õigus sõltub inimese individuaalse vajaduse hindamisest ja lisatingimuste täitmisest.

§ 142. Euroopa puudega inimese kaardi väljastamine 

(1) Euroopa puudega inimese kaardi väljastab ja tunnistab kehtetuks Sotsiaalkindlustusamet.

(2) Sotsiaalkindlustusamet väljastab tasuta digitaalse Euroopa puudega inimese kaardi ja isiku soovi korral ka füüsilise kaardi.

(3) Euroopa puudega inimese füüsilise kaardi väljastamisega seotud haldusülesande täitmise võib Sotsiaalkindlustusamet halduskoostöö seaduses sätestatud korras halduslepinguga üle anda.

(4) Euroopa puudega inimese kaart väljastatakse inimesele puude raskusastme kehtivuse tähtaja lõpuni, kuid alla 18-aastasele lapsele mitte kauemaks kui viieks aastaks ja täisealisele mitte kauemaks kui kümneks aastaks.

§ 143. Euroopa puudega inimese kaardi kehtetuks tunnistamine ja teabevahetus

(1) Euroopa puudega inimese kaart tunnistatakse kehtetuks, kui:
1) kaardi väljastamise alus on ära langenud;
2) kaart või selle andmed on võltsitud või andmed on ebaõiged;
3) kaart on muutunud kasutuskõlbmatuks või sellel olevad andmed loetamatuks;
4) kaart on kadunud või hävinud;
5) kaardiomaja on surnud või surnuks tunnistatud;
6) kaarti on kasutanud selleks mitte õigustatud isik.

(2) Euroopa puudega inimese kaardi taotleja, kaardiomaja või taotleja või omaja seaduslik esindaja, isik või asutus, kes pakub kaardi alusel käesoleva seaduse paragrahvi 141 lõikes 2 nimetatud eritingimusi ja eeliskohtlemist, teavitavad Sotsiaalkindlustusametit viivitamata kõigist teadaolevatest asjaoludest, mis toovad kaasa või võivad kaasa tuua kaardi kehtetuks tunnistamise või käesoleva  paragrahvi lõikes 3 nimetatud teavitamise vajaduse.

(3) Sotsiaalkindlustusamet teavitab teise liikmesriigi pädevat asutust, kui Sotsiaalkindlustusamet saab teavet selle riigi väljastatud Euroopa puudega inimese kaardi väärkasutuse kohta.

(4) Euroopa puudega inimese kaardi väärkasutuse, kehtetuks tunnistatud kaardiga seotud teabevahetuse ja teiste Euroopa Liidu liikmesriikide pädevate asutuste teavitamise täpsema korra kehtestab valdkonna eest vastutav minister määrusega.

§ 144. Euroopa puudega inimese kaardiga seotud  isikuandmete töötlemine

(1) Sotsiaalkindlustusametil on õigus töödelda Euroopa puudega inimese kaardi väljastamiseks ja kehtetuks tunnistamiseks vajalikke isikuandmeid.

(2) Euroopa puudega inimese kaardi väljastamisel on Sotsiaalkindlustusametil õigus teha päring isikut tõendavate dokumentide andmekogusse ja saada andmekogust kaardi taotleja isikut tõendava dokumendi näokujutis või foto, kui see on vajalik Euroopa puudega inimese kaardi väljastamiseks.

(3) Käesoleva paragrahvi lõikes 2 nimetatud näokujutist või fotot võib kasutada üksnes Euroopa puudega inimese kaardi väljastamiseks ja kaardile kandmiseks.

(4) Sotsiaalkindlustusametil on õigus edastada menetluses kogutud isikuandmeid kolmandale isikule, teisele haldusorganile, korrakaitseorganile või välisriigi pädevale asutusele, kui see on vajalik:
1) kaardi väljastamise menetluses tähtsust omavate asjaolude väljaselgitamiseks või kontrollimiseks;
2) kaardi kehtetuks tunnistamise menetluses tähtsust omavate asjaolude väljaselgitamiseks või kontrollimiseks;
3) kaardi kasutamise õiguspärasuse kontrollimiseks;
4) kaardi väärkasutuse või süstemaatilise väärkasutuse tuvastamiseks või selle kohta teabe edastamiseks.

(5) Sotsiaalkindlustusametil on Euroopa puudega inimese kaardi väärkasutamise tõttu kehtetuks tunnistamise menetluses ning teise liikmesriigi väljastatud Euroopa puudega inimese kaardi võimaliku väärkasutamise asjaolude väljaselgitamiseks ja selle liikmesriigi pädeva asutuse teavitamiseks õigus töödelda järgmisi andmeid:
1)kaardiomaja ees- ja perekonnanimi ning isikukood või selle puudumisel sünniaeg;
2)kaardi number, kaardi väljastanud riik ja asutus ning kaardi kehtivusaeg;
3)kaardi kasutamise aeg ja koht ning võimaliku väärkasutamise viis ja asjaolud;
4)kaarti kasutanud muu isiku ees- ja perekonnanimi ning isikukood või selle puudumisel sünniaeg, kui selle isiku tuvastamine on vajalik kaardi väärkasutamise asjaolude väljaselgitamiseks.

(5¹) Sotsiaalkindlustusametil on õigus saada käesoleva paragrahvi lõikes 4 nimetatud isikutelt ja asutustelt ning muudelt isikutelt ja asutustelt nende valduses olevaid lõikes 5 nimetatud andmeid ning neid sisaldavaid dokumente või dokumentide väljavõtteid ulatuses, mis on vajalik lõikes 4 nimetatud eesmärkide saavutamiseks. Andmete küsimisel märgib Sotsiaalkindlustusamet päringu eesmärgi ja õigusliku aluse ning põhjendab küsitavate andmete vajalikkust.

§ 145. Euroopa puudega inimese kaardi autentsuse ja kehtivuse kontrollimine 

(1) Isik või asutus, kes pakub Euroopa puudega inimese kaardi alusel eritingimust või eeliskohtlemist võib kontrollida kaardi autentsust ja kehtivust Euroopa Liidu õigusaktis sätestatud nõuetele vastava valideerimisrakenduse abil.

(2) Käesoleva paragrahvi lõikes 1 nimetatud isik või asutus võib kaardi kontrollimisel töödelda üksnes valideerimisrakenduse kaudu kättesaadavaks tehtud isikuandmeid ning üksnes ulatuses, mis on vajalik, et kontrollida kaardi autentsust ja kehtivust ning konkreetse eritingimuse või eeliskohtlemise kasutamise eeldust.

(3) Valideerimisrakendust võib käesoleva paragrahvi lõikes 1 nimetatud isiku või asutuse nimel kasutada üksnes füüsiline isik, kelle töö- või teenistusülesannete täitmiseks on kaardi kontrollimine vajalik. Käesoleva paragrahvi lõikes 1 nimetatud isik või asutus võib kaardi kontrollimiseks kasutada valideerimisrakendust ka automatiseeritult.

(4) Käesoleva paragrahvi lõikes 1 nimetatud isik või asutus peab tagama, et valideerimisrakendusele on juurdepääs üksnes käesoleva paragrahvi lõikes 3 nimetatud isikul ja et valideerimise käigus saadud isikuandmeid ei kasutata muul eesmärgil.

(5) Valideerimisrakenduse kasutamise ning sellele juurdepääsu andmise, peatamise ja lõpetamise täpsema korra kehtestab valdkonna eest vastutav minister määrusega.

§ 146. Teabe kättesaadavaks tegemine Euroopa puudega inimese kaardi alusel pakutavate eritingimuste ja eeliskohtlemise kohta

Isik või asutus, kes pakub Euroopa puudega inimese kaardi alusel eritingimust või eeliskohtlemist, peab sellekohase teabe tegema kättesaadavaks selgel ja kergesti ligipääsetaval viisil oma veebilehel või kohapeal, sealhulgas digitaalses ja kergesti loetavas vormingus. Teave tehakse kättesaadavaks kooskõlas toodete ja teenuste ligipääsetavuse seaduses sätestatud asjakohaste ligipääsetavusnõuetega.”;

4) paragrahvi 26 täiendatakse lõikega 12 järgmises sõnastuses:

„(12) Käesoleva seaduse kuni 2028. aasta 31. maini kehtinud § 25 alusel väljastatud puudega isiku kaart kehtib kuni kaardile märgitud kehtivusaja lõppemiseni, kuid mitte kauem kui 2031. aasta 31. maini.”;

5) seadust täiendatakse normitehnilise märkusega järgmises sõnastuses:

„1 Euroopa Parlamendi ja nõukogu direktiiv (EL) 2024/2841, millega luuakse Euroopa puudega inimese kaart ja Euroopa puudega inimese parkimiskaart (ELT L, 2024/2841, 14.11.2024); Euroopa Parlamendi ja nõukogu direktiiv (EL) 2024/2842, millega laiendatakse direktiivi (EL) 2024/2841 liikmesriigis seaduslikult elavatele kolmanda riigi kodanikele (ELT L, 2024/2842, 14.11.2024).”.

§ 2. Liiklusseaduse muutmine

Liiklusseaduses tehakse järgmised muudatused:

1) paragrahvi 2 punktid 33 ja 55 tunnistatakse kehtetuks;

2) paragrahvi 14 lõikes 8 asendatakse tekstiosa „eriti vanuri ja liikumispuudega isiku” tekstiosaga „eriti vanemaealise, liikumis- või nägemispuudega inimese”;

3) paragrahvi 2 punktides 13, 14 ja 20 ning § 22 lõikes 9 asendatakse sõna „isik” sõnaga „inimene” vastavas käändes;

4) paragrahvi 35 lõikes 1 asendatakse tekstiosa „vanuri ning haigustunnustega, liikumispuudega ja pimeda inimese suhtes” tekstiosaga „vanemaealise ning haigustunnustega, liikumis- või nägemispuudega inimese suhtes”;

5) paragrahvi 35 lõikes 3 ja § 50 lõike 4 punktis 3 asendatakse sõnad „pime jalakäija” sõnadega „nägemispuudega jalakäija” vastavas käändes;

6) paragrahv 68 muudetakse ja sõnastatakse järgmiselt:

„§ 68. Liikumispuudega juhi ja liikumis- või nägemispuudega inimest vahetult sõidutava sõiduki juhi eriõigused sõiduki parkimisel ja peatumisel

(1) Liikumispuudega juhi ja liikumis- või nägemispuudega inimest vahetult sõidutava sõiduki juhi käesolevas paragrahvis sätestatud parkimisõigusi tõendab juhi kasutuses oleva sõiduki esiklaasile või armatuurlauale paigutatud asjakohane parkimiskaart.

(2) Parkimiskaart tuleb sõiduki esiklaasile või armatuurlauale paigaldada nii, et kaardi esikülg on kogu ulatuses nähtav.

(3) Käesoleva paragrahvi lõikes 1 nimetatud juht tohib parkida avalikes tasulistes parkimiskohtades tasuta.

(4) Käesoleva paragrahvi lõikes 1 nimetatud juht tohib:

1) asulas peatuda ja parkida peatumist või parkimist keelavate liiklusmärkide mõjupiirkonnas tingimusel, et seisev sõiduk asub täielikult kõnniteel, jättes jalakäijale sõiduteest kaugemal kõnniteeserval vabaks vähemalt 1,5 meetri laiuse käiguriba, välja arvatud teelõigul, mis on tähistatud peatumise keelujoonega;
2) parkida parkimist keelavate liiklusmärkide mõjupiirkonnas, piiratud parkimisajaga parklas ettenähtust kauem ja õueala teel väljaspool parklat kohas, kus see ei takista jalakäijaid ega muuda võimatuks teiste sõidukite liiklust.

(5) Käesoleva paragrahvi lõikes 1 nimetatud juht võib asulas peatuda peatumist keelavate liiklusmärkide mõjupiirkonnas liikumis- või nägemispuudega inimese sõidukisse pealevõtmiseks või sõidukist väljalaskmiseks.”;

7) paragrahvi 92 lõike 2 punkt 4 muudetakse ja sõnastatakse järgmiselt:

„4) puudega inimese sõiduki parkimiskohale liikumis- või nägemispuudega inimest vahetult sõidutava sõiduki parkimisõigust tõendava parkimiskaardita;”;

8) seaduse 9. peatükk muudetakse ja sõnastatakse järgmiselt:

„9. peatükk
LIIKUMIS- JA NÄGEMISPUUDEGA INIMESE LIIKLEMISE TAGAMINE

§ 166. Liikumis- või nägemispuudega inimese liiklemise ja neid vahetult sõidutavate sõidukite parkimise korraldamine

Liikumis- või nägemispuudega inimese liiklemist ja neid vahetult sõidutavate sõidukite parkimist ning liikumispuudega inimeste juhitavate sõidukite parkimist korraldab kohalik omavalitsus.

§ 167. Liikumis- või nägemispuudega inimest vahetult sõidutava sõiduki parkimisõigust tõendav parkimiskaardi tunnustamine ja väljastamine
(1) Liikumis- või nägemispuudega inimese liiklemise tagamiseks ja käesoleva seaduse §-s 68 sätestatud õiguste tõendamiseks vajaliku Euroopa puudega inimese parkimiskaardi taotluse lahendab Sotsiaalkindlustusamet. Taotluse menetlemisele kohaldatakse sotsiaalseadustiku üldosa seaduse sätteid, arvestades käesolevas seaduses sätestatud erisusi.
(2) Euroopa puudega inimese parkimiskaardi väljastamisega seotud haldusülesande täitmise võib Sotsiaalkindlustusamet halduskoostöö seaduses sätestatud korras halduslepinguga üle anda.

(3) Käesoleva seaduse §-s 68 sätestatud õiguste tõendamiseks kehtib Eestis:
1) 1968. aasta teeliikluse konventsiooni täiendava Euroopa kokkuleppega liitunud riigi pädeva asutuse antud liikumis- või nägemispuudega inimest vahetult sõidutava sõiduki parkimiskaart;
2) teise Euroopa Liidu liikmesriigi pädeva asutuse antud Euroopa puudega inimese parkimiskaart;
3) Ühendkuningriigi pädeva asutuse antud liikumis- või nägemispuudega inimest vahetult sõidutava sõiduki parkimiskaart.

(4) Euroopa puudega inimese parkimiskaart väljastatakse seaduslikult Eestis elavale isikule, kellel esineb:
1) Sotsiaalkindlustusameti tuvastatud keskmisele, raskele või sügavale puude raskusastmele vastav liikumis- või nägemisfunktsiooni kõrvalekalle;
2) liikumisfunktsiooni ajutine kõrvalekalle, mis tingib liikumisabivahendi kasutamise, või nägemisfunktsiooni ajutine kõrvalekalle.

(5) Parkimiskaart antakse välja puude raskusastme kehtivuse perioodiks, kuid mitte kauemaks kui viieks aastaks.

(6) Ajutise liikumis- või nägemisfunkstiooni kõrvalekalde korral antakse parkimiskaart välja pere- või eriarsti tõendil märgitud funktsiooni kõrvalekalde tõenäolise möödumise perioodiks, kuid mitte kauemaks kui üheks aastaks. 

(7) Euroopa puudega inimese parkimiskaardi andmise korra, parkimiskaardile kantavate andmete loetelu ja parkimiskaardi kirjelduse ning kehtivusaja määramise täpsema korra, sealhulgas Euroopa puudega inimese parkimiskaardi vormi, kehtestab valdkonna eest vastutav minister määrusega.

§ 1671. Euroopa puudega inimese parkimiskaardi kehtetuks tunnistamine ja teabevahetus

(1) Euroopa puudega inimese parkimiskaart tunnistatakse kehtetuks, kui:
1) kaardi väljastamise alus on ära langenud;
2) kaart või selle andmed on võltsitud või andmed on ebaõiged;
3) kaart on muutunud kasutuskõlbmatuks või sellel olevad andmed loetamatuks;
4) kaart on kadunud või hävinud;
5) kaardiomaja on surnud või surnuks tunnistatud;
6) kaarti on kasutanud selleks mitte õigustatud isik.

(2) Euroopa puudega inimese parkimiskaardi taotleja, omaja või taotleja või omaja seaduslik esindaja, käesoleva paragrahvi lõikes 3 nimetatud parkimiskaardi omaja või tema seaduslik esindaja, liiklusjärelevalve teostaja ja korrakaitseorgan ning isik või asutus, kes võimaldab parkimiskaardi alusel kasutada käesoleva seaduse §-s 68 sätestatud õigusi, teavitavad Sotsiaalkindlustusametit viivitamata kõigist teadaolevatest asjaoludest, mis toovad kaasa või võivad kaasa tuua parkimiskaardi kehtetuks tunnistamise või käesoleva paragrahvi lõikes 11 nimetatud teavitamise vajaduse.

(3) Sotsiaalkindlustusametil on õigus käesoleva paragrahvi lõikes 9 nimetatud isikutelt ja asutustelt ning muudelt isikutelt ja asutustelt saada andmeid ja dokumente parkimiskaardi kehtetuks tunnistamise otsustamiseks või teise Euroopa Liidu liikmesriigi pädeva asutuse teavitamiseks.

(4) Sotsiaalkindlustusamet teavitab teise liikmesriigi pädevat asutust, kui Sotsiaalkindlustusamet saab teavet selle riigi väljastatud Euroopa puudega inimese parkimiskaardi väärkasutuse kohta.

(5) Euroopa puudega inimese parkimiskaardi väärkasutuse, kehtetuks tunnistatud parkimiskaardiga seotud teabevahetuse ning teise riigi pädevate asutuste teavitamise täpsema korra kehtestab valdkonna eest vastutav minister määrusega.

§ 1672. Euroopa puudega inimese parkimiskaardi väljastamise ja kehtetuks tunnistamise menetluses isikuandmete töötlemine

(1) Sotsiaalkindlustusametil on õigus töödelda Euroopa puudega inimese parkimiskaardi väljastamiseks ja kehtetuks tunnistamiseks vajalikke isikuandmeid.

(2) Sotsiaalkindlustusametil või muul Euroopa puudega inimese parkimiskaardi andmiseks, kehtetuks tunnistamiseks või parkimiskaardi kasutamise üle järelevalve teostamiseks pädeval haldusorganil on õigus edastada menetluses kogutud isikuandmeid kolmandale isikule, teisele haldusorganile, korrakaitseorganile või välisriigi pädevale asutusele, kui see on vajalik:
1) Euroopa puudega inimese parkimiskaardi väljastamise menetluses tähtsust omavate asjaolude väljaselgitamiseks või kontrollimiseks;
2) Euroopa puudega inimese parkimiskaardi kehtetuks tunnistamise menetluses tähtsust omavate asjaolude väljaselgitamiseks või kontrollimiseks;
3) Euroopa puudega inimese parkimiskaardi kasutamise õiguspärasuse kontrollimiseks;
4) Euroopa puudega inimese parkimiskaardi väärkasutuse või süstemaatilise väärkasutuse tuvastamiseks või selle kohta teabe edastamiseks.

(3) Sotsiaalkindlustusametil on Euroopa puudega inimese parkimiskaardi väärkasutamise tõttu kehtetuks tunnistamise menetluses ning teise liikmesriigi väljastatud Euroopa puudega inimese parkimiskaardi võimaliku väärkasutamise asjaolude väljaselgitamiseks ja selle liikmesriigi pädeva asutuse teavitamiseks õigus töödelda järgmisi andmeid:
1)kaardiomaja ees- ja perekonnanimi ning isikukood või selle puudumisel sünniaeg;
2)kaardi number, kaardi väljastanud riik ja asutus ning kaardi kehtivusaeg;
3)kaardi kasutamise aeg ja koht ning võimaliku väärkasutamise viis ja asjaolud;
4)kaarti kasutanud muu isiku ees- ja perekonnanimi ning isikukood või selle puudumisel sünniaeg, kui selle isiku tuvastamine on vajalik kaardi väärkasutamise asjaolude väljaselgitamiseks.

(3¹) Sotsiaalkindlustusametil on õigus saada käesoleva paragrahvi lõikes 2 nimetatud isikutelt ja asutustelt ning muudelt isikutelt ja asutustelt nende valduses olevaid lõikes 3 nimetatud andmeid ning neid sisaldavaid dokumente või dokumentide väljavõtteid ulatuses, mis on vajalik lõikes 2 nimetatud eesmärkide saavutamiseks. Andmete küsimisel märgib Sotsiaalkindlustusamet päringu eesmärgi ja õigusliku aluse ning põhjendab küsitavate andmete vajalikkust.

§ 1673. Euroopa puudega inimese parkimiskaardi autentsuse ja kehtivuse kontrollimine

(1) Isik või asutus, kes võimaldab kasutada käesoleva seaduse §-s 68 sätestatud õigusi, võib Euroopa puudega inimese parkimiskaardi autentsust ja kehtivust kontrollida Euroopa Liidu õigusaktis sätestatud nõuetele vastava valideerimisrakenduse abil.

(2) Käesoleva paragrahvi lõikes 1 nimetatud isik või asutus võib Euroopa puudega inimese parkimiskaardi kontrollimisel töödelda üksnes valideerimisrakenduse kaudu kättesaadavaks tehtud isikuandmeid ning üksnes ulatuses, mis on vajalik, et kontrollida kaardi autentsust ja kehtivust ning §-s 68 sätestatud õiguste kasutamise võimaldamise eeldust.

(3) Valideerimisrakendust võib käesoleva paragrahvi lõikes 1 nimetatud isiku või asutuse nimel kasutada üksnes füüsiline isik, kelle töö- või teenistusülesannete täitmiseks on Euroopa puudega inimese parkimiskaardi kontrollimine vajalik. Käesoleva paragrahvi lõikes 1 nimetatud isik või asutus võib kaardi kontrollimiseks kasutada valideerimisrakendust ka automatiseeritult.

(4) Käesoleva paragrahvi lõikes 1 nimetatud isik või asutus peab tagama, et valideerimisrakendusele on juurdepääs üksnes käesoleva paragrahvi lõikes 3 nimetatud isikul ja et valideerimise käigus saadud isikuandmeid ei kasutata muul eesmärgil.

(5) Valideerimisrakenduse kasutamise ning sellele juurdepääsu andmise, peatamise ja lõpetamise täpsema korra kehtestab valdkonna eest vastutav minister määrusega.

§ 1674. Teabe kättesaadavaks tegemine parkimiskaardi alusel pakutavate õiguste ja soodsamate tingimuste kohta

Isik või asutus, kes võimaldab parkimiskaardi alusel kasutada käesoleva seaduse §-s 68 sätestatud õigusi või pakub muid soodsamaid parkimis- või peatumistingimusi, peab sellekohase info tegema kättesaadavaks selgel ja kergesti ligipääsetaval viisil oma veebilehel või kohapeal, sealhulgas digitaalses ja kergesti loetavas vormingus. Teave tehakse kättesaadavaks kooskõlas toodete ja teenuste ligipääsetavuse seaduses sätestatud asjakohaste ligipääsetavusnõuetega.”;

9) paragrahvi 187 lõike 5 viimane lause muudetakse ja sõnastatakse järgmiselt:

„Liikumis- või nägemispuudega inimest vahetult sõidutava sõiduki parkimisõigust tõendav parkimiskaart paigaldatakse käesoleva seaduse § 68 lõike 2 kohaselt.”;

10) paragrahvi 193 lõige 1 muudetakse ja sõnastatakse järgmiselt:

„(1) Liiklusjärelevalvet teostavad politseiametnikud, abipolitseinikud ja muud ametiisikud nendele seadusega antud pädevuse piires ning valla- või linnavalitsus peatumise ja parkimise ning liikumis- või nägemispuudega inimest vahetult sõidutava sõiduki parkimisõiguse kasutamise nõuete üle kohaliku omavalitsusüksuse territooriumil.”;

11) paragrahvi 264 täiendatakse lõikega 28 järgmises sõnastuses:

„(28) Kuni 2028. aasta 31. maini kehtinud käesoleva seaduse § 167 alusel antud parkimiskaart kehtib kuni kaardile märgitud kehtivusaja lõppemiseni, kuid mitte kauem kui 2029. aasta 1. detsembrini.”;

12) paragrahvi 2641 lõige 2 tunnistatakse kehtetuks;

13) seadust täiendatakse normitehnilise märkusega järgmises sõnastuses:

„Euroopa Parlamendi ja nõukogu direktiiv (EL) 2024/2841, millega luuakse Euroopa puudega inimese kaart ja Euroopa puudega inimese parkimiskaart (ELT L, 2024/2841, 14.11.2024); Euroopa Parlamendi ja nõukogu direktiiv (EL) 2024/2842, millega laiendatakse direktiivi (EL) 2024/2841 liikmesriigis seaduslikult elavatele kolmanda riigi kodanikele (ELT L, 2024/2842, 14.11.2024).”.

§ 3. Muuseumiseaduse muutmine

Muuseumiseaduses tehakse järgmised muudatused:

1) paragrahvi 20 lõike 3 punkt 1 muudetakse ja sõnastatakse järgmiselt:

„1) muuseumi külastamine on tasuta kaheksa-aastasele ja nooremale lapsele, alla 18-aastasele Euroopa puudega inimese kaardiomajale ja tema saatjale ning kui kaardile on kantud A-täht, siis täisealisele Euroopa puudega inimese kaardiomajale ja tema saatjale;”;

2) seadust täiendatakse §-ga 322 järgmises sõnastuses:

„§ 322. Puudega isiku kaardi omaniku tasuta muuseumikülastuse õiguse säilimine

Käesoleva seaduse kuni 2028. aasta 31. maini kehtinud redaktsiooni kohaldatakse kuni 2031. aasta 31. maini isiku suhtes, kellele on puuetega inimeste sotsiaaltoetuste seaduse kuni 2028. aasta 31. maini kehtinud § 25 alusel väljastatud puudega isiku kaart, kuni sellele kaardile märgitud kehtivusaja lõppemiseni.”;

3) seadust täiendatakse normitehnilise märkusega järgmises sõnastuses:

„1 Euroopa Parlamendi ja nõukogu direktiiv (EL) 2024/2841, millega luuakse Euroopa puudega inimese kaart ja Euroopa puudega inimese parkimiskaart (ELT L, 2024/2841, 14.11.2024); Euroopa Parlamendi ja nõukogu direktiiv (EL) 2024/2842, millega laiendatakse direktiivi (EL) 2024/2841 liikmesriigis seaduslikult elavatele kolmanda riigi kodanikele (ELT L, 2024/2842, 14.11.2024).”.

§ 4. Ühistranspordiseaduse muutmine

Ühistranspordiseaduses tehakse järgmised muudatused:

1) paragrahvi 32 lõike 3 esimene lause muudetakse ja sõnastatakse järgmiselt:

„Inimese puudest tuleneva sõidusoodustuse olemasolu tõendatakse Euroopa puudega inimese kaardiga.”;

2) paragrahvi 34 tekst muudetakse ja sõnastatakse järgmiselt:

„Riigisisesel liinil tee-, vee- ja raudteeliikluses on vedaja kohustatud tasuta vedama:
1) last, kes ei ole käimasoleva õppeaasta 1. oktoobriks saanud seitsmeaastaseks;
2) last, kelle õpingute alustamine on edasi lükatud;
3) alla 18-aastastEuroopa puudega inimese kaardiomajat;
4) A-tähega Euroopa puudega inimese kaardiomajat, ja tema saatjat;
5) Euroopa puudega inimese kaardiomajat saatvat juht- või abikoera.”;

3) paragrahvi 36 lõikes 1 asendatakse tekstiosa „sügava puudega isiku saatjale ja puudega kuni 18-aastase isiku saatjale” tekstiosaga „Euroopa puudega inimese kaardi alla 18-aastase kaardiomaja saatjale ning puudega 18-aastase ja vanema inimese saatjale”;

4) paragrahvi 96 täiendatakse lõikega 19 järgmises sõnastuses:

„(19) Käesoleva seaduse kuni 2028. aasta 31. maini kehtinud redaktsiooni kohaldatakse kuni 2031. aasta 31. maini isiku suhtes, kellele on puuetega inimeste sotsiaaltoetuste seaduse kuni 2028. aasta 31. maini kehtinud § 25 alusel väljastatud puudega isiku kaart, kuni sellele kaardile märgitud kehtivusaja lõppemiseni.”;

5) seadust täiendatakse normitehnilise märkusega järgmises sõnastuses:

„1 Euroopa Parlamendi ja nõukogu direktiiv (EL) 2024/2841, millega luuakse Euroopa puudega inimese kaart ja Euroopa puudega inimese parkimiskaart (ELT L, 2024/2841, 14.11.2024); Euroopa Parlamendi ja nõukogu direktiiv (EL) 2024/2842, millega laiendatakse direktiivi (EL) 2024/2841 liikmesriigis seaduslikult elavatele kolmanda riigi kodanikele (ELT L, 2024/2842, 14.11.2024).”.

§ 5. Seaduse jõustumine
[bookmark: _Hlk67992359]
Käesolev seadus jõustub 2028. aasta 1. juunil.



Lauri Hussar
Riigikogu esimees

Tallinn, .… …………….. 2026. a
___________________________________________________________________________
Algatab Vabariigi Valitsus …………… 2026. a

